مبارک قاضی

مبارک قاضی،( 24 دسمبر 1956ء : 16 ستمبر 2023ء )  پسنی ، ضلع گوادر کے قصبہ پیدارک پیدا ہوئے  ۔ 1983ء میں انہوں نے بلوچی کے نامور ادیب عابد آسکانی کے ساتھ مل کر " پاک بلوچ ایسوسی ایشن " کے نام سے ایک ادبی تنظیم قائم کی جس کے پلیٹ فارم سے وہ بلوچی زبان و ادب کی ترقی اور فروغ کیلئے ادبی سرگرمیاں جاری رکھے ہوئے تھے۔ مبارک قاضی کی نصف درجن کے لگ بھگ کتابیں شائع ہو چکی ہیں  جن میں " زرنوشت" اور " شاگ ماں سبزیں ساوڑ " بھی شامل ہیں ۔

ابتدائی زندگی و تعلیم 
مبارک قاضی 1972ء میں میٹرک کے بعد تعلیم کے لیے کراچی چلے گئے اور سندھ مسلم کالج میں داخلہ لیا۔ لیکن تعلیم پوری نہ کرسکے اور واپس پسنی آ گئے۔ اس کے بعد گوادر سے بی اے اور بلوچستان یونیورسٹی کوئٹہ سے ایم اے کیا۔ وہ چھ مہینے تک محکمہ ماہی گیری میں لیبارٹری اسسٹنٹ رہے۔

وفات
مبارک قاضی 16 ستمبر 2023ء کی شب تربت کے قریب سنگانی سر میں اپنے ایک دوست بابو عالم کے ہاں انتقال کر گئے۔  قاضی مبارک کے جسد خاکی کو زیرو پوائنٹ گوادر کے قریب مقامی قبرستان میں سپرد خاک کیا گیا۔

خراج تحسین 
نگران وزیر اعلیٰ بلوچستان میرعلی مردان خان ڈومکی نے کہا کہ ’قاضی مبارک بلوچی ادب کے عظیم شاعر ہونے کے ساتھ ساتھ ایک اچھے انسان تھے جن کی ادبی خدمات کو ہمیشہ یاد رکھا جائے گا۔‘

‏نگران صوبائی وزیر برائے کھیل و ثقافت و امور نوجوانان نوابزادہ جمال خان رئیسانی نے  کہا کہ ’مبارک قاضی کی وفات سے بلوچی شاعری اور ادب کا ایک باب تمام ہوا۔'

بلوچستان یونیورسٹی کے شعبہ براہوی کے پروفیسراور شاعر منظوربلوچ نے کہا  کہ ’بلوچستان میں بلوچی زبان میں شاعری کرنے والے مبارک قاضی کو جتنی عزت اور پذیرائی ملی شاید ہی کسی کو ملی ہو، بے باک اور دھڑلے سے شاعری کرنے والے ایسے لوگ بہت کم ہوتے ہیں۔ ‘

بلوچی شاعری کی کتابیں 
درج ذیل میں ان کی بلوچی شاعری کی کتابیں ہیں ۔
  زرنوشت 
  شاگ ماں سبزیں ساوڈء
 منی عہدءِ غمءِ قصہ 
 حانی منی ماتیں وطن 
  چولاں دریا یل داتگ 
  مرگ پہ کدوہاں رپتگاں 
  جنگل چنچو زیبا اِنت 
 آپ سماکءَ جتگ 
 گسءَ واتر کنگ لوٹاں 
 شکلیں جورانی برورد

حوالہ جات

2023ء کی وفیات
16 ستمبر کی وفیات
 بلوچ شخصیات